Na temelju članka 68. i 69. Statuta Centra za odgoj i obrazovanje „Šubićevac“, Upravno vijeće Centra za odgoj i obrazovanje „Šubićevac“, na prijedlog Stručnog vijeća Centra za odgoj i obrazovanje „Šubićevac“, donosi

**ETIČKI KODEKS**

**Centra za odgoj i obrazovanje „Šubićevac“**

**Opće odredbe**

Članak 1.

Etičkim kodeksom Centra za odgoj i obrazovanje „Šubićevac“ (u daljnjem tekstu: Etički kodeks) određuje se etičnost kao skup načela, prava i obveza kojima se uređuju međuljudski i profesionalni odnosi između svih radnika, korisnika, roditelja, skrbnika, volontera, vanjskih suradnika i drugih osoba koje sudjeluju u radu Centra za odgoj i obrazovanje „Šubićevac“ (u daljnjem tekstu: Centar).

Članak 2.

Osobna je odgovornost i zadaća svakoga radnika ostvarenje najviših etičkih standarda osobnog ponašanja. Dužnost radnika je poticati etičko ponašanje kod svih osoba koje sudjeluju u radu Centra.

Članak 3.

U obavljanju poslova svi radnici Centra dužni su se pridržavati odredbi Etičkog Kodeksa.

Načela Etičkog kodeksa primjenjuju se na odgovarajući način i na osobe koje nisu radnici Centra, ali sudjeluju u radu i djelovanju Centra.

Članak 4.

Etički kodeks sastoji se od standarda ponašanja prilagođenih potrebama Centra i njenih radnika uzimajući u obzir načela čuvanja dostojanstva i ugleda Centra, radnika, korisnika, roditelja, skrbnika, vanjskih suradnika i ostalih osoba koje sudjeluju u radu Centra.

Ovaj Etički kodeks podložan je stalnim provjerama i preinakama, sukladno razvoju i razumijevanju etičkih vrijednosti u specifičnom društvenom kontekstu.

Članak 5.

Cilj je Etičkoga kodeksa poticanje razumijevanja i prihvaćanja temeljnih načela moralno opravdanog ponašanja te njihove primjene u specifičnom kontekstu Centra.

Članak 6.

Pri pružanju profesionalnih usluga, a u kontaktu s korisnicima, roditeljima, skrbnicima, stručnjacima i vanjskim suradnicima, radnici su dužni koristiti jezik, termine i razinu komunikacije, koja je razumljiva korisnicima usluga.

**Temeljena načela Etičkog kodeksa**

Članak 7.

a) Načelo neometanog uživanja ljudskih prava

Centar svakom radniku, korisniku, roditelju, skrbniku i ostalim osobama koji sudjeluju u radu Centra osigurava mirno uživanje svih ljudskih prava zajamčenih Ustavom i zakonima Republike Hrvatske.

b) Načelo poštivanja integriteta i dostojanstva osobe

Svi radnici, korisnici, roditelji ili skrbnici korisnika i druge osobe obvezne su se međusobno poštovati u skladu sa zajamčenim pravima na život, integritet i dostojanstvo. Svim radnicima Centra, korisnicima i njihovim roditeljima ili skrbnicima mora biti osigurano pravo na privatnost.

c) Načelo autonomije rada

Radnici Centra imaju pravo autonomno djelovati u granicama svoga statusa i u skladu s ciljevima ostvarivanja zadaća iz područja socijalne skrbi te odgoja i obrazovanja.

d) Načelo jednakosti i pravednosti

Svaki radnik, korisnik, roditelj, skrbnik i ostale osobe uključene u rad Centra dužne se ponašati se u skladu s načelom jednakosti i pravednosti na način koji isključuje svaku diskriminaciju, zlostavljanje, uznemirivanje ili iskorištavanje.

Centar je dužan osigurati uvjete za ostvarivanje načela jednakosti i pravednosti.

Radnici Centra ne smiju zlouporabiti svoj autoritet i ne smiju dopustiti da osobni interesi i odnosi utječu na etično i profesionalno obavljanje radnih obveza.

e) Načelo profesionalnosti

Radnici su obvezni odgovorno, savjesno, profesionalno i etički ispunjavati sve svoje obveze prema korisnicima, njihovim roditeljima ili skrbnicima, međusobno i prema ostalim osobama uključenim u rad Centra.

U svojem djelovanju radnici su obvezni nastupati objektivno, nepristrano, razborito, korektno i tolerantno prema drugim osobama.

Radnici su dužni poticati profesionalnu etiku svojih kolega. Kada je to potrebno savjetuju se s kolegama s ciljem sprečavanja ili izbjegavanja neetičnog ponašanja.

Obveza je radnika poštivanje kriterija stručnosti i izvrsnosti te u skladu s time stalno se stručno usavršavati.

Radnik će pružati samo one usluge i služit će se samo onim tehnikama za koje je kvalificiran obrazovanjem ili iskustvom.

Svi radnici Centra trebaju održavati i poticati suradnju u profesionalnim odnosima, kloniti se procjene stručnosti kolega i javnog iznošenja takvih procjena. Verbalna i neverbalna komunikacija radnika Centra treba biti u skladu s njihovim zadaćama, te ulogom u Centru i izvan Centra.

f) Načelo poštivanja zakona i pravnih postupaka

Svi radnici Centra obvezni su poštivati pravne propise iz djelokruga njihova rada.

U svim postupcima koji se odnose na ostvarenje načela i pravila iz Etičkog kodeksa ili su u vezi s njima, radnicima Centra treba osigurati mogućnost sudjelovanja u postupku, pravo da se izjasne i iznesu svoje argumente, te ravnopravan položaj u postupku.

Centar je obvezan pravodobno djelovati radi prevencije i suzbijanja povreda Etičkog kodeksa.

U svakom slučaju u kojem postoji neslaganje oko tumačenja i primjene načela Etičkog kodeksa, radnici Centra obvezni su sporna pitanja najprije riješiti unutar Centra. Obraćanje tijelima izvan Centra treba se ograničiti na slučajeve u kojima je to primjereno i nužno ili zakonom propisano.

g) Načelo nediskriminacije

Nedopustiv je svaki oblik neposredne i posredne diskriminacije temeljen na religiji, etničkoj i nacionalnoj pripadnosti, rasi, spolu, spolnoj orijentaciji, životnome stilu, imovinskom stanju, podrijetlu, obiteljskom i bračnom statusu, trudnoći, godinama, invalidnosti, tjelesnom izgledu, političkom opredjeljenju i zdravstvenom stanju.

Isključivi kriteriji vrednovanja i napredovanja smiju biti stručnost, sposobnost i profesionalne zasluge te osposobljenost i rezultati u obavljanju određene vrste djelatnosti, poslova i zadataka.

h) Načelo zabrane uznemiravanja

Zabranjena je svaka vrsta uznemiravanja.

Uznemiravanjem se smatra svaki čin, verbalan, neverbalan ili fizički koji ima za cilj ili koje predstavlja povredu osobnog dostojanstva te osobe, te time ometa njezino obavljanje radnih zadataka ili smanjuje kvalitetu života te osobe.

Neprihvatljivo je svako spolno uznemirivanje. Spolno uznemirivanje specifičan je oblik uznemirivanja koje karakterizira izostanak pristanka ili odbijanje druge strane, a uključuje ponavljano neželjeno upućivanje verbalnih i fizičkih prijedloga spolne naravi drugoj osobi, fizičko napastovanje, ponavljano neželjeno iznošenje šala i opaski koje su spolno obojene, uključujući referiranje na spol i spolnu orijentaciju, izlaganje spolno uvredljivoga i uznemirujućega materijala te zahtijevanje spolnih usluga u zamjenu za određeno djelovanje s pozicije autoriteta.

Uobičajena komunikacija, dobronamjerne šale kao i odnosi intimne naravi između radnika koji počivaju na pristanku i uzajamnom poštovanju smatraju se područjem privatnosti.

Na osobu koja je odbila uznemirivanje ili prijavila takvu vrstu ponašanja ne smije se vršiti nikakav pritisak.

Bilo kakvo uznemiravanje, radnik može prijaviti osobi ovlaštenoj za primanje i rješavanje pritužbi vezanih za zaštitu dostojanstva radnika, a koju imenuje ravnatelj.

i) Načelo mirnog suživota u Centru

Svojim ponašanjem radnici Centra obvezni su doprinositi ugodnom ozračju u Centru. Radnici se ne smiju ponašati na načine koji bi mogli ugrožavati osobe s kojima dolaze u doticaj.

**Odnosi prema korisnicima usluga**

Članak 8.

Radnici Centra odnose se prema korisnicima s poštovanjem i dostojanstvom bez obzira na njihovu rasu, boju kože, dob, spol, jezik, vjeru, političko ili drugo uvjerenje, nacionalno ili etičko podrijetlo, imovinu ili društveni položaj, invaliditet ili neku drugu osobinu.

Članak 9.

Svi radnici obvezni su uspostaviti s korisnicima odnos međusobnog povjerenja, uvažavanja i tolerancije.

Kod korisnika treba razvijati odgovoran odnos prema imovini (osobnoj i općoj) te razvijati ekološku svijest i kulturu življenja.

Korisnicima usluga osigurava se pravo na život u sigurnom i zaštićenom okružju, bez zanemarivanja, zlostavljanja i iskorištavanja.

Centar ima propisane načine postupanja u slučajevima sumnje na tjelesno, emocionalno i seksualno zlostavljene korisnika.

Članak 10.

Radnici Centra u odnosu sa korisnicima dužni su promicati pravednost, altruizam, razumljivu i jasnu dvosmjernu komunikaciju, uvažavati različite potrebe korisnika. Poticati na međusobnu toleranciju i snošljivost. Prema mogućnostima korisnika potrebno je kroz jasnu, primjerenu komunikaciju upoznati ih sa svim pripadajućim pravima i programima Centra, sukladno njihovim sposobnostima i interesima. Radnici koji su u neposrednom radu s korisnicima u djelatnosti odgoja i obrazovanja obvezni su osigurati transparentnost i objektivnost ocjenjivanja, odnosno vrednovanje učeničkih postignuća u cilju poticanja njihova razvoja i poštujući njihovu osobnost.

Članak 11.

Radnici ne smiju tražiti darove, poticati darivanje niti primati darove, bilo za sebe ili za drugu osobu, za koje postoji jasna pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštovanje profesionalnih dužnosti.

Obveza je radnika Centra otklanjati svaki pokušaj korupcije.

Radnici moraju izbjegavati sukobe interesa (na primjer: obiteljski odnosi, blisko prijateljstvo, intimne veze, antagonizmi i slično).

Nedopustiv je svaki oblik nepotizma. Nepotizmom se smatra svako djelovanje koje srodnika neke osobe stavlja u povlašten položaj prema drugim osobama s jednakim ili boljim sposobnostima.

**Međusobni odnosi radnika**

Članak 12.

Radnici su obvezni međusobno surađivati i uvažavati se ako to nalaže priroda posla u sklopu izvršenja njihovih obveza u Centru.

Radnik se ne odnosi prema drugom radniku na način na koji ni on sam ne bi želio da se drugi odnosi prema njemu.

Ako drugi radnik zatraži od radnika stručni savjet i pomoć, pružit će mu je nesebično i prema svom najboljem znanju.

**Odnos prema roditeljima ili skrbnicima korisnika**

Članak 13.

Radnici Centra dužni su:

- upoznati roditelje, skrbnike, udomitelje sa svrhom i ciljem odgoja, obrazovanja i ostalih stručnih programa te zdravstvenim stanjem korisnika;

- uvažavati prava i odgovornosti roditelja, skrbnika prema načelu dobrobiti i interesa korisnika;

- uputiti roditelje ili skrbnike na odgovarajuće stručne osobe, ukoliko je potrebna dodatna stručna pomoć i savjet;

- naglasiti roditeljima ili skrbnicima povjerenje u odnosima, obvezu čuvanja podataka i obavijesti

**Odnos prema ostalim osobama uključenima u rad Centra**

Članak 14.

Radnici Centra obvezni su promicati primjerene međuljudske odnose, uvažavati tuđe nacionalne, vjerske i kulturne različitosti, promicati demokratska načela, poticati nenasilno rješavanje problema i korektno predstavljati Centar u kontaktu s ostalim osobama uključenim u rad Centra i osobama iz uže i šire društvene zajednice.

**Javni nastupi radnika Centra**

Članak 15.

U svim oblicima javnih nastupa u kojima radnik predstavlja Centar, treba iznositi stavove Centra u skladu s propisima, dobivenim ovlastima i stručnim znanjem te odredbama Etičkog kodeksa.

Pri iznošenju stajališta Centra i osobnih stajališta radnik treba paziti na osobni ugled i ugled Centra.

Ravnatelj i osoba koju ovlasti ravnatelj ili Upravno vijeće mogu putem tiska, radija ili televizije obavještavati javnost o djelatnosti Centra.

**Odgovornost prema Centru**

Članak 16.

Radnici Centra dužni su:

- izvršavati svoje ugovorne obveze odgovorno, savjesno i pravovremeno,

- promicati dobre međuljudske odnose, timski rad, razmjenu stručnih znanja, iskustava i vještina prilikom obavljanja svog posla,

- poticati nenasilno rješavanje problema svih subjekata u procesu rada i djelovanja,

- poticati stvaranje pozitivnog stava prema profesiji i pri tome biti otvoren za suradnju u zajednici

- osobni izgled i odijevanje radnika mora biti primjereno profesionalnim zadacima, odjeća treba biti funkcionalna i uredna, te ne smije izazivati pažnju korisnika i provocirati neželjeno ponašanje,

- svojim ponašanjem doprinositi ugodnom radnom ozračju.

Članak 17.

Radnicima Centra ne odobrava se sljedeće:

- namjerno ometanje djelatnosti Centra

- nesavjestan odnos spram imovine Centra te onemogućivanje ili otežavanje ostalim radnicima da se koriste tom imovinom

- uporaba imovine Centra za privatne svrhe

- poticanje drugih radnika u nepoštovanju pravila Centra;

- namjerno predstavljanje osobnih stajališta kao službenoga stajališta Centra radi osobne koristi

- korištenje imenom ili logotipom Centra za privatne djelatnosti

**Etičko povjerenstvo**

Članak 18.

Etičko povjerenstvo prati primjenu Etičkog kodeksa i odlučuje o kršenju njegovih odredbi.

Etičko povjerenstvo čine tri člana, koje imenuje ravnatelj Centra pismenom odlukom, uz prethodnu suglasnost Stručnog vijeća Centra.

Članovi Etičkog povjerenstva imenuju se na razdoblje od četiri godine, a za svakog člana imenuje se i njegov zamjenik.

Etičko povjerenstvo ima predsjednika, kojeg iz reda njegovih članova imenuje ravnatelj pismenom odlukom uz prethodnu suglasnost Stručnog vijeća.

Članak 19.

Etičko povjerenstvo sastaje se na sjednicama. Sjednice saziva predsjednik etičkog povjerenstva obavezno jedanput godišnje, na zahtjev radnika zbog sumnje u povredu Etičkog kodeksa ili po potrebi. Na sjednicama se vodi zapisnik, a zapisničar je jedan od članova ili zamjenika članova etičkog povjerenstva.

**Pritužbe na nepoštivanje Etičkoga kodeksa**

Članak 20.

Radnici, korisnici, te roditelji korisnika Centra mogu se obratiti ravnatelju Centra ako imaju pritužbe vezane za nepoštivanje odredbi Etičkog kodeksa.

Prije davanja odgovora, ravnatelj će zatražit pisano očitovanje radnika protiv kojega je upućena pritužba ili provesti odgovarajuće postupke, ako je pritužbu uputila osoba izvan Centra. O pritužbama će biti obaviješten predsjednik Etičkog povjerenstva i po potrebi će se sazvati sjednica Etičkog povjerenstva.

**Upoznavanje radnika s Etičkim kodeksom**

Članak 21.

Voditelj Odjela obavezan je svakog novog radnika iz svoga odjela upoznati s odredbama ovog Etičkog kodeksa.

**Javnost Etičkog kodeksa**

Članak 22.

Etički kodeks ističe se na oglasnoj ploči Centra, a objavljuje se na mrežnoj stranici Centra.

**Završne odredbe**

Članak 23.

Etički kodeks Centra ravnatelj je predložio, a Stručno vijeće usvojilo prijedlog na sjednici održanoj 3.12.2018. godine.

Upravno vijeće Centra dalo je suglasnost na ovaj Etički kodeks na sjednici održanoj 21. 2.2019. godine.

Predsjednica Upravnog vijeća:

Josipa Tanfara

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj: 179/2019

Šibenik, 8.3.2019.